62020CJ0560_RES
Cás C‑560/20
CR agus páirtithe eile
v
Landeshauptmann von Wien
(iarraidh ar réamhrialú ó Verwaltungsgericht Wien)
Breithiúnas na Cúirte (an Mór-Dhlísheomra) an 30 Eanáir 2024
(Tarchur chun réamhrialú – Limistéar saoirse, slándála agus ceartais – Beartas inimirce – An ceart chun athaontú teaghlaigh – Treoir 2003/86/CE – Airteagal 10(3)(a) – Athaontú teaghlaigh dídeanaí mhionaoisigh neamhthionlactha lena shinsir chéadchéime – Airteagal 2(f) – Coincheap ‘mionaoiseach neamhthionlactha’ – Urraitheoir a bhí ina mhionaoiseach ag an am a cuireadh an t-iarratas isteach, ach a tháinig chun bheith ina dhuine fásta le linn an nós imeachta um athaontú teaghlaigh – Dáta ábhartha chun stádas mionaoiseach a mheas – Teorainn ama a fhorchur chun iarratas ar athaontú teaghlaigh a dhéanamh – Deirfiúr fhásta an urraitheora a dteastaíonn cúram buan óna tuismitheoirí uaithi mar gheall ar thinneas tromchúiseach – Éifeachtacht an chirt atá ag dídeanaí mionaoiseach chun athaontú teaghlaigh lena thuismitheoirí – Airteagal 7(1) – Airteagal 12(1), an chéad fhomhír agus an tríú fomhír – An fhéidearthacht athaontú teaghlaigh a chur faoi réir coinníollacha breise)
Rialuithe teorann, tearmann agus inimirce – Beartas inimirce – An ceart chun athaontú teaghlaigh – Treoir 2003/86 – Athaontú teaghlaigh dídeanaithe – Iarratas ar athaontú tuismitheoirí agus dídeanaí mionaoiseach neamhthionlactha – Urraitheoir a bhí ina mhionaoiseach ag an am a cuireadh an t‑iarratas isteach, ach a tháinig chun bheith ina dhuine fásta le linn an nós imeachta – Oibleagáid an t-iarratas a thaisceadh laistigh de thrí mhí tar éis an stádas dídeanaí an iarratasóra athaontaithe is mionaoiseach a dheonú – Neamhláithreacht
[Treoir 2003/86 ón gComhairle, Airteagail 10(3)(a) agus 12(1)(3)].
(féach míreanna 37, 39 go 43, mír 1 den chuid oibríochtúil)
Rialuithe teorann, tearmann agus inimirce – Beartas inimirce – An ceart chun athaontú teaghlaigh – Treoir 2003/86 – Athaontú teaghlaigh dídeanaithe – Iarratas ar athaontú tuismitheoirí agus dídeanaí mionaoiseach neamhthionlactha – Oibleagáid éifeachtacht an chirt seo a chinntiú – Oibleagáid cead cónaithe a eisiúint do dheirfiúr fhásta an dídeanaí mhionaoisigh neamhthionlactha a dteastaíonn cúram buan óna tuismitheoirí uaithi mar gheall ar thinneas tromchúiseach
[Cairt um Chearta Bunúsacha an Aontais Eorpaigh, Airteagail 7 agus 24(2) agus (3); Treoir 2003/86 ón gComhairle, Airteagal 10(3)(a)].
(féach míreanna 54 go 58, 61, mír 2 den chuid oibríochtúil)
Rialuithe teorann, tearmann agus inimirce – Beartas inimirce – An ceart chun athaontú teaghlaigh – Treoir 2003/86 – Athaontú teaghlaigh dídeanaithe – Iarratas ar athaontú tuismitheoirí agus dídeanaí mionaoiseach neamhthionlactha – Coinníollacha – Oibleagáid ar mhionaoisigh dhídeanaithe neamhthionlactha nó dá dtuismitheoirí cóiríocht, árachas breoiteachta agus acmhainní leordhóthanacha a bheith aige – Do-ghlacthacht
[Cairt um Chearta Bunúsacha an Aontais Eorpaigh, Airteagail 7 agus 24(2) agus (3); Treoir 2003/86 ón gComhairle, Airteagail 4(2)(a), 7(1), 10(3)(a) agus 12(1)]
(féach míreanna 72 go 80, mír 3 den chuid oibríochtúil)
Résumé
Maidir le tarchur chun réamhrialú, shoiléirigh an Chúirt Bhreithiúnais, ina suí di mar Mhór-Dhlísheomra, na coinníollacha maidir le hincháilitheacht d’athaontú teaghlaigh, (
1
) faoi Threoir 2003/86, do thuismitheoirí agus do dheirfiúr fásta atá go dona tinn le dídeanaí mionaoiseach neamhthionlactha a tháinig chun bheith ina dhuine fásta le linn an nós imeachta um athaontú teaghlaigh.
Bronnadh stádas dídeanaí ar RI i mí Eanáir 2017 tar éis dó an Ostair a bhaint amach in 2015 mar mhionaoiseach neamhthionlactha. Lá agus trí mhí ina dhiaidh sin, cé go raibh RI fós ina mhionaoiseach, rinne CR agus GF, a thuismitheoirí, agus a dheirfiúr fhásta ag fulaingt ó phairilis cheirbreach, TY, iarratais le hAmbasáid na hOstaire sa tSiria ar chead iontrála agus cónaithe le RI san Ostair chun críoch athaontaithe teaghlaigh le RI. Diúltaíodh do na hiarratais sin trí chinneadh críochnaitheach ar an bhforas go raibh RI tagtha le bheith ina dhuine fásta le linn an nós imeachta um athaontú teaghlaigh.
I mí Iúil 2018, rinne CR, GF agus TY iarratas ar Landeshauptmann von Wien (Ceann Rialtais Chúige Vín, an Ostair) maidir le hiontráil agus cónaí chun críoch athaontú teaghlaigh le RI. Diúltaíodh dóibh arís de bharr nár taisceadh iad laistigh de thrí mhí ón dáta a aithníodh stádas dídeanaí RI.
Ar iarratas ó CR, GF agus TY, chinn an Verwaltungsgericht Wien (an Chúirt Riaracháin, Vín, an Ostair) ceisteanna a tharchur chuig an gCúirt Bhreithiúnais maidir le léiriú Threoir 2003/86. Go háirithe, fiafraíonn an chúirt a rinne an tarchur an bhféadfadh cur isteach iarratais ar athaontú teaghlaigh le dídeanaí mionaoiseach neamhthionlactha a bheith faoi réir tréimhse shonrach nuair thagann an dídeanaí chun bheith ina dhuine fásta le linn an nós imeachta um athaontú teaghlaigh. Ardaíonn sé freisin an cheist maidir le raon feidhme cheart na mBallstát a cheangal go mbeadh cóiríocht, árachas breoiteachta agus acmhainní leordhóthanacha ag an dídeanaí dó féin agus do bhaill dá theaghlach, dá bhforáiltear le Treoir 2003/86 (
2
) agus a thrasuitear i ndlí na hOstaire. Ina theannta sin, chuir an chúirt sin in iúl nach bhforáiltear le dlí na hOstaire do cheart athaontaithe teaghlaigh do dheirfiúr an urraitheora. Mar sin féin, ós rud é go bhfuil TY ag brath go hiomlán agus go buan ar chúram ábhartha a tuismitheoirí, ní raibh siad in ann teacht chun bheith in éineacht lena mac san Ostair gan TY a thabhairt leo.
Measúnú na Cúirte
Ar an gcéad dul síos, maidir leis an gceanglas a leagtar síos sa bhreithiúnas in A agus S (
3
) go ndéanfar iarratas ar athaontú teaghlaigh dídeanaí mionaoiseach neamhthionlactha lena thuismitheoirí, (
4
) faoi Airteagal 10(3)(a) de Threoir 2003/86, a thaisceadh laistigh de thrí mhí ón tráth a dheonaítear stádas dídeanaí don mhionaoiseach, cuireann an Chúirt in iúl go bhfuil sé beartaithe leis an tréimhse sin an riosca a sheachaint go mbraithfí ar an gceart chun athaontú teaghlaigh gan aon teorainn ama, i gcás ina bhfuil aois slánaithe ag an dídeanaí cheana féin le linn an nós imeachta tearmainn agus, dá bhrí sin, fiú sula dtaisctear an t iarratas ar athaontú teaghlaigh.
Mar sin féin, níl ann do riosca den sórt sin i gcás ina sroicheann an dídeanaí lena mbaineann an lán‑aois le linn an nós imeachta um athaontú teaghlaigh. Thairis sin, ag féachaint do chuspóir Airteagal 10(3)(a) de Threoir 2003/86, is é sin athaontú dídeanaithe mionaoiseacha neamhthionlactha lena dtuismitheoirí a chur chun cinn agus cosaint níos fearr a ráthú dóibh, ní féidir a mheas go bhfuil iarratas ar athaontú teaghlaigh faoin bhforáil sin as am má tíolacadh é nuair a bhí an dídeanaí lena mbaineann fós ina mhionaoiseach. Dá bhrí sin, ní féidir tús a chur le teorainn ama chun iarratas den sórt sin a chur isteach sula mbeidh an dídeanaí lena mbaineann lánaoiseach. Dá bhrí sin, fad is gur mionaoiseach é an dídeanaí, féadfaidh a thuismitheoirí iarratas ar iontráil agus cónaí chun críoch athaontaithe teaghlaigh leis an dídeanaí, gan é a bheith de cheangal orthu cloí le teorainn ama shonrach.
Ar an dara dul síos, tugann an Chúirt dá haire go leanann sé ón ordú tarchuir, mar gheall ar a thinneas, go bhfuil TY ag brath go hiomlán agus go buan ar chúnamh ábhartha a tuismitheoirí, nach féidir leo í a fhágáil ina haonar sa tSiria dá bhrí sin. Sna himthosca sin, mura mbeadh TY incháilithe d’athaontú teaghlaigh le RI, ag an am céanna lena tuismitheoirí, bhainfí de facto a cheart chun athaontú teaghlaigh lena thuismitheoirí. Bheadh toradh den sórt sin ar neamhréir le cineál neamhchoinníollach an chirt sin agus chaithfeadh sé amhras ar a éifeachtacht, rud a dhéanfadh neamhaird ar chuspóir Airteagal 10(3)(a) de Threoir 2003/86 agus ar na ceanglais a eascraíonn as Airteagal 7 den Chairt um Chearta Bunúsacha an Aontais Eorpaigh (‘an Chairt’), maidir le meas ar an saol príobháideach agus ar shaol an teaghlaigh, agus ar Airteagal 24(2) agus (3) den Chairt, (
5
) a bhaineann le cearta an linbh, a bhfuil ceangal ar an Treoir sin a ráthú.
Dá bhrí sin, i bhfianaise imthosca eisceachtúla na bpríomhimeachtaí, éilíonn éifeachtacht cheart RI chun athaontú teaghlaigh lena thuismitheoirí agus comhlíonadh fhorálacha sin na Cairte nach mór cead iontrála agus cónaithe a aithint san Ostair do dheirfiúr fásta RI, dá n-éilítear cúram buan óna tuismitheoirí mar gheall ar thinneas tromchúiseach.
Ar deireadh, i bhfianaise Threoir 2003/86 agus na gceart bunúsach dá dtagraítear thuas, measann an Chúirt nach féidir le Ballstát a cheangal, d’fhonn leas a bhaint as an gceart chun athaontú teaghlaigh lena thuismitheoirí faoi Airteagal 10(3)(a) de Threoir 2003/86, go bhfuil cóiríocht, árachas breoiteachta agus acmhainní cobhsaí, rialta agus leordhóthanacha ag dídeanaí mionaoiseacha neamhthionlactha nó ag a thuismitheoirí, de réir bhrí Airteagal 7(1) den Treoir sin, is cuma ar cuireadh isteach an t‑iarratas ar athaontú teaghlaigh laistigh de thrí mhí tar éis stádas dídeanaí a dheonú. (
6
)
Go deimhin, tá sé beagnach dodhéanta do dhídeanaí mionaoiseach neamhthionlactha na coinníollacha sin a chomhlíonadh. Ar an gcaoi chéanna, tá sé thar a bheith deacair do thuismitheoirí mionaoisigh den sórt sin é a chomhlíonadh fiú sula dtéann siad isteach chuig a leanbh sa Bhallstát lena mbaineann. I ndáil leis sin, dá mbeadh an fhéidearthacht athaontú teaghlaigh dídeanaithe mionaoiseacha neamhthionlactha lena dtuismitheoirí spleách ar chomhlíonadh na gcoinníollacha sin, i ndáiríre, bhainfí de na mionaoisigh sin a gceart chun athaontú den sórt sin.
Ina theannta sin, a mhéid a éilítear d’fhonn éifeachtacht cheart RI chun athaontú teaghlaigh lena thuismitheoirí a áirithiú, i bhfianaise staid TY, le deonú ceada iontrála agus cónaithe do TY freisin, ní féidir leis an mBallstát lena mbaineann ceangal a chur ar RI ná ar a thuismitheoirí na coinníollacha a leagtar síos in Airteagal 7(1) den Treoir sin a chomhlíonadh i bhfianaise dheirfiúr an dídeanaí mhionaoisigh sin atá breoite.
(
1
)	Treoir 2003/86/CE ón gComhairle an 22 Meán Fómhair 2003 maidir le ceart chun athaontú teaghlaigh (IO 2003 L 251, lch. 12).
(
2
)	Féach Airteagal 7(1) agus an tríú fomhír d'Airteagal 12(1) de Threoir 2003/86.
(
3
)	Breithiúnas an 12 Aibreán 2018, A agus S (C‑550/16, EU:C:2018:248, mír 61).
(
4
)	Faoi Airteagal 10(3)(a) de Threoir 2003/86, ‘sinsir dhíreacha céadchéime.’
(
5
)	Oibleagáid leas an linbh a chur san áireamh agus aitheantas a thabhairt don ghá atá ann go gcoimeádfadh an leanbh caidreamh pearsanta leis an mbeirt tuismitheoirí ar bhonn rialta.
(
6
)	I gcomhréir leis an tríú fomhír d’Airteagal 12(1) de Threoir 2003/86, féadfaidh na Ballstáit a cheangal ar an dídeanaí na coinníollacha dá dtagraítear in Airteagal 7(1) a chomhlíonadh mura dtaisctear an t-iarratas ar athaontú teaghlaigh laistigh den tréimhse sin.